Μικροφωνική αλληλεγγύης στις εκκενωμένες καταλήψεις

Μπάτσοι και πανεπιστήμιο για άλλη μια φορά φανερώνουν τις καλές τους σχέσεις καταστέλλοντας τους χώρους ελευθερίας μας. Στις 24/11/24 το στέκι Αντιδραστήριο στο ΤΕΙ Λάρισας, που από το 2015 τελεί υπό κατάληψη, εκκενώνεται. Την ίδια μέρα εκκενώνονται στην Πολυτεχνειούπολη Ζωγράφου στην Αθήνα το Αυτοδιαχειριζόμενο Κυλικείο Μηχανολόγων-Μηχανικών, η κατάληψη Παπασωτηρίου και το νεότερο Γραμμικό. Ενάμιση μήνα μετά, τα ξημερώματα της Τέταρτης 8/1/2025, με εντολή του πρύτανη Πανεπιστημίου Θεσσαλίας Μπιλλίνη, εκκενώνεται το Αυτοδιαχειριζόμενο Στέκι Καρδίτσας. Μπάτσοι περικυκλώνουν τον χώρο του ΤΕΙ Δασοπονίας, εισβάλλουν στο στέκι και αλλάζουν κλειδαριές. Σε πολύ μικρό χρονικό διάστημα πραγματοποιείται αντανακλαστική συγκέντρωση υπεράσπισης της κατάληψης από τα συντρόφια. Ορδές μπάτσων με σκοπό να διαλύσουν την συγκέντρωση ξεκινούν να τραμπουκίζουν, αποτρέποντας αλληλέγγυο κόσμο και διώχνοντας φοιτητά που πηγαίνανε στο μάθημα τους σφραγίζοντας τις εισόδους της σχολής. Τα τοπικά μέσα ενημέρωσης και η γραμματεία της σχολής αποσιωπούν το γεγονός δηλώνοντας άγνοια, φοβούμενοι την κοινωνική κατακραυγή.

Το Αυτοδιαχειριζόμενο Στέκι Καρδίτσας καταλαμβάνεται τον Ιούνιο του 2013 από συντρόφια του αναρχικού-αντιεξουσιαστικού χώρου. Η κατάληψη έρχεται να καλύψει την αστείρευτη ανάγκη για αυτοοοργάνωση, αλληλεγγύη, αντίσταση, μια ανάγκη που η εξέγερση του ’08 όχι μόνο τροφοδότησε, αλλά αποτέλεσε τη σπίθα για εγχειρήματα σαν κι αυτό σε ολόκληρο τον ελλαδικό χώρο. Το Αυτοδιαχειριζόμενο Στέκι Καρδίτσας ήταν ένας χώρος που από το ξεκίνημα του διεξήγαγε πολυμόρφους αγώνες, οργάνωνε δράσεις και φιλοξενούσε δομές και ομάδες πολιτικού χαρακτήρα. Προωθούσαν την DIY κουλτούρα, δημιούργησαν δανειστική βιβλιοθήκη-βιβλιοπωλείο, οργάνωναν συλλογικές κουζίνες και προβολές ταινιών. Δεν σταμάτησαν να αγωνίζονται ενάντια στον φασισμό, να δείχνουν την άμετρη αλληλεγγύη τους σε πολιτικούς κρατουμένους και μεταναστά. Στάθηκαν πλάι στους πλημμυροπαθείς της Θεσσαλίας το ’20, ’23 ξεμπαζώνοντας σπίτια μαζί με τους κατοίκους και μοιράζοντας φαγητό και είδη πρώτης ανάγκης, ενώ δεν παρέλειψαν να είναι κομμάτι του αγώνα ενάντια της λεηλασία της φύσης από το κράτος και το κεφάλαιο. Έτσι, τα συντρόφια έκαναν πράξη το όραμα της αυτοοργάνωσης και της αλληλεγγύης αποδεικνύοντας ότι δεν χρειαζόμαστε καμία δημοτική αρχή και κανένα κράτος.

Το Αυτοδιαχειριζόμενο Στέκι Καρδίτσας, όπως και άλλοι κατειλημμένοι χώροι που έχουν δεχθεί επίθεση -Αντιδραστήριο Λάρισα, Utopia Κομοτηνή, στέκια ΕΜΠ, Ευαγγελισμός- βρίσκονται στην ιδιοκτησία του πανεπιστήμιου, γεγονός που μαρτυρά την άρρηκτα συνδεδεμένη σχέση μπάτσων και πρυτανικών αρχών και τον στόχο τους να δημιουργήσουν ένα αποστειρωμένο πανεπιστήμιο χωρίς κανένα ίχνος αντίστασης.

Δεν θα σταματήσουμε να καταλαμβάνουμε άδεια κτήρια και να δίνουμε στα ντουβάρια ζωή. Δεν θα σταματήσουμε να εναντιωνόμαστε στον κοινωνικό κανιβαλισμό και την βαρβαρότητα αυτού του κόσμου. Θα συνεχίζουμε να χτίζουμε κέντρα αγώνα και εστίες ελευθερίας, μέχρι να γκρεμιστεί κάθε φυλακή, ορατή και αόρατη.

**10, 100, 1000 καταλήψεις, ενάντια σε έναν κόσμο παρακμής και σήψης.**

**Δεν θα σταματήσουμε ποτέ να μαχόμαστε για τα τετραγωνικά ελευθερίας μας**

**Στηρίζουμε την πορεία υπεράσπισης του Αυτοδιαχειριζόμενου Στεκιού Καρδίτσας την Κυριακή 26 Γενάρη στις 11:00 στην Καρδίτσα**

**Συντρόφια/συντρόφισσες/σύντροφοι από τα Γιάννενα**